32005R1757
L 285/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1757/2005 AL COMISIEI
din 27 octombrie 2005
de modificare a Regulamentului (CE) nr. 690/2001 privind măsuri speciale de susținere în sectorul cărnii de vită și mânzat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 38 alineatul (2),
întrucât:
(1)
Regulamentul (CE) nr. 690/2001 al Comisiei (2) prevede un regim de achiziție pentru anumite categorii de carcase de bovine de peste 30 de luni. După recepționarea carcaselor, statele membre în cauză pot opta, în special, pentru eliminarea produselor. În cazul eliminării, articolul 7 din regulamentul menționat anterior dispune că autoritatea competentă trebuie să ia toate măsurile necesare pentru ca toate cărnurile în cauză să fie transformate prin ecarisaj și pentru ca produsele obținute prin aceste operațiuni să nu poată fi utilizate în alimentația umană sau animală. Începând cu martie 2002, nu s-a mai efectuat nici o achiziție în temeiul acestei măsuri speciale de susținere a pieței.
(2)
În ceea ce privește achizițiile efectuate în temeiul regimului menționat anterior, în regiunile ultraperiferice greu accesibile, care nu dispun de nici o unitate de ecarisaj la o distanță rezonabilă, experiența a arătat că este imposibil să se elimine carcasele în conformitate cu articolul 7 din Regulamentul (CE) nr. 690/2001. În 2001 și 2002, carcasele cumpărate în temeiul Regulamentului (CE) nr. 690/2001 în regiunile ultraperiferice au fost îngropate. Îngroparea s-a efectuat respectând standardele veterinare și de mediu aplicabile în domeniu, în conformitate cu obiectivul de eliminare stabilit la articolul 7 din Regulamentul (CE) nr. 690/2001.
(3)
Ținând seama de condițiile speciale acordate regiunilor ultraperiferice, Regulamentul (CE) nr. 690/2001 ar trebui modificat pentru a autoriza forme de eliminare, altele decât transformarea prin ecarisaj, a carcaselor cumpărate în temeiul regimului special.
(4)
În plus, din motivele excepționale indicate anterior, pare potrivită aprobarea ulterioară a îngropărilor deja efectuate în regiunile ultraperiferice, în conformitate cu standardele veterinare și de mediu aplicabile în domeniu. În acest sens, trebuie să se aplice modificarea regulamentului începând cu 1 iulie 2001, cu titlu retroactiv.
(5)
Regulamentul (CE) nr. 690/2001 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
Se adaugă următoarele paragrafe la articolul 7 din Regulamentul (CE) nr. 690/2001:
„Cu toate acestea, autoritatea competentă poate decide eliminarea carcaselor sau a semicarcaselor prin incinerare sau prin îngropare, cu condiția ca:
(a)
animalele în cauză să fi fost sacrificate, în temeiul prezentului regulament, în unități situate într-o regiune ultraperiferică greu accesibilă;
(b)
regiunea menționată anterior să nu dispună de infrastructura cerută pentru transformarea prin ecarisaj a carcaselor sau a semicarcaselor menționate la primul paragraf.
Îngroparea menționată la al doilea paragraf trebuie să fie îndeajuns de adâncă pentru a evita dezgroparea carcaselor sau semicarcaselor de către animalele carnivore și trebuie efectuată într-un sol corespunzător, astfel încât să se evite orice contaminare a pânzelor freatice sau orice alte efecte dăunătoare asupra mediului înconjurător. Înainte de îngropare, trebuie să se stropească carcasele sau semicarcasele cu un dezinfectant corespunzător aprobat de autoritatea competentă.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică începând cu 1 iulie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 octombrie 2005.